I går var det «supermandag» i Kommune-Norge, da innbyggerne i 32 kommuner fikk mulighet til å si sin mening om en eventuell kommunesammenslåing.

Oppslutningen om folkeavstemningene har vært varierende i flere kommuner, men en valgoppslutning på så lite som 12,5 prosent er rekordlavt, ifølge Distriktssenteret. Det nest laveste resultatet finner vi i Stord, der 18,5 prosent av de stemmeberettigede hadde møtt opp.

– Føler ikke noe er på spill

– Resultatet fra Narvik er oppsiktsvekkende lavt, sier Lars Nehru Sand, politisk kommentator i NRK.

Narvik er en kommune med 18.400 innbyggere, men det var altså få av disse som tok turen til valglokalene for å avgi sin stemme om kommunens fremtid. Sand sier spørsmålet om kommunesammenslåing må være noe innbyggerne er nokså likegyldige til.

– Innbyggerne føler jo åpenbart at det ikke er noe særlig som står på spill. De frykter nok ikke en sammenslåing og mener ikke dette er et spørsmål det er viktig å ta stilling til.

Etter min mening kan ikke dette valgresultatet brukes til noe som helst. Bernt Aardal, professor ved institutt for samfunnsforskning ved Universitetet i Oslo

Politisk kommentator i NRK, Lars Nehru Sand, kaller valgoppslutningen for oppsiktsvekkende lav. Foto: NRK

Hadde fryktet lav oppslutning

Av dem som stemte, var et overveldende flertall for kommunesammenslåing. Ordfører i Narvik, Rune Edvardsen, sier han er glad for at svaret i det minste var entydig.

– Når oppslutningen ble såpass lav, er jeg glad for at det i det minste var et såpass klart svar fra dem som stemte.

91 prosent av dem som stemte i Narvik sier ja til at kommunen bør slå seg sammen med Evenes. Åtte prosent har svart nei på samme spørsmål.

– Hva tenker du om at valgoppslutningen er den laveste i landet?

– Jeg hadde på forhånd fryktet at valgoppslutningen kunne bli lav og det ble den jo. Jeg tror nok folk i Narvik ikke tenker at en eventuell kommunesammenslåing har så mye å si for deres hverdagsliv. Det er nok mer engasjement i småkommunene.

Varaordfører i Narvik, Geir Ketil Hansen, erkjenner at valgdeltakelsen er lav, men velger likevel å kalle det «et tydelig signal».

– Jeg synes dette valgresultatet gir et klart signal om hva innbyggerne ønsker og at de er positive til sammenslåing.

Ordfører i Narvik, Runde Edvardsen, sier han hadde fryktet en lav oppslutning og tror ikke folk i Narvik er så opptatt av om kommunen vokser med noen tusen innbyggere. Foto: Kjell Mikalsen / NRK

– Kan ikke brukes til noen ting som helst

Men statsviter og valgforsker, Bernt Aardal, er langt ifra enig i at valgresultatet gir et klart signal til politikerne.

– Etter min mening kan ikke et slikt resultat brukes til noen ting som helst, sier Aardal.

– Dette legger mer ansvar over på lokalpolitikerne. Det ligger imidlertid noen bindinger i disse avstemningene og undersøkelsene, slik at de noen steder ikke kan avfeies uten videre. Men med så lav deltakelse som dette kan man nok uansett det.